กสิกรไทยไล่กวาดลูกค้ามือถือมาเล่นกับเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กสิกรไทย ได้ใจตบเท้ากวาดลูกค้ามือถือมาใช้ธุรกรรมทางการเงิน หลังยอดทะลุ 2.3 ล้านราย
นายอาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย เปิดเผยว่า ปัจจุบันธนาคารกสิกรไทยเป็นผู้นำบริการธนาคารทางโทรศัพท์มือถือ (KMobile Banking) กับทุกค่ายมือถือ โดยมียอดผู้ใช้บริการเพิ่มขึ้นอย่างรวดเร็วจนทะลุ 2.3 ล้านราย จากยอดผู้ใช้มือถือ 7 ล้านราย โดยเฉพาะบริการ KMobile Banking SMS เติบโตจากปี 2552 กว่า 100% 
สำหรับในปี 2554 ธนาคารกสิกรไทยได้ตั้งเป้าขยายฐานผู้ใช้บริการที่เป็นคนรุ่นใหม่ เพื่ออำนวยความสะดวกให้แก่ลูกค้าในการทำธุรกรรมทางการเงิน โดยเฉพาะบริการเติมเงินมือถือด้วยการส่ง SMS ตัดเงินจากบัญชีที่เปิดใช้บริการ (KMobile Banking SMS) ซึ่งสามารถให้บริการเติมเงินกับเบอร์ของตัวเองและเบอร์ของบุคคลอื่นได้ครบทุกค่าย คือ เอไอเอส ดีแทค ทรูมูฟ และฮัทช์ ซึ่งจะช่วยอำนวยความสะดวกให้ลูกค้าในการเติมเงินโทรศัพท์มือถือ โดยไม่ต้องเดินทางออกไปซื้อบัตรหรือหาตู้เติมเงิน 
“เพื่อกระตุ้นให้ลูกค้าหันมาใช้บริการของกสิกรไทย ธนาคารได้ออกแคมเปญพิเศษสำหรับลูกค้าที่ต้องการเติมเงินมือถือให้กับเบอร์ตัวเองทุกค่ายตั้งแต่ 50 บาท ถึง 300 บาท เริ่มตั้งแต่วันที่ 13 ม.ค. ถึง 15 ก.ค.นี้” นายอาจ กล่าว
ทั้งนี้ หมายเลขบัญชีที่มียอดการเติมเงินโทรศัพท์มือถือให้กับเบอร์ตัวเองสูงสุด 2,000 รายแรกในเเต่ละเดือน จะได้รับเงินโอนเข้าบัญชี 50 บาทต่อเดือน โดย 1 หมายเลขบัญชี สามารถรับเงินโอนเข้าบัญชีได้สูงสุด 300 บาท 
นายอาจ กล่าวว่า บริการธนาคารทางโทรศัพท์มือถือในประเทศไทยยังคงมีศักยภาพสูงและสามารถขยายตัวได้อีกมาก ธนาคารจึงให้ความสำคัญในการพัฒนาบริการอย่างไม่หยุดยั้ง เพื่อรองรับความต้องการของลูกค้ากลุ่มนี้ที่มีแนวโน้มเพิ่มสูงขึ้นอย่างต่อเนื่อง ในอนาคตเชื่อว่าการทำธุรกรรมการเงินผ่านมือถือจะได้รับความนิยมเหมือนเอทีเอ็ม